เมื่อวันที่ 15/02/19 โดนแมวที่เลี้ยงกัด บริเวณ ข้อมือขวา เป็นแผลลึก มีเลือดออก ไม่ได้ล้างแผลด้วยสบู่ แต่รีบไป รพ หา ได้ฉีด วัคซีนบาดทะยัก กับ วัคซีนพิษสุนัขบ้า แบบฉีดเข้ากล้ามเนื้อที่ต้นแขน แต่ไม่ได้ให้ฉีดเซรุ่ม จะเป็นไรมั้ยคะ แมว เป็นแมวเลี้ยงระบบปิด 100% (มีแมว 3 ตัว) เลี้ยงในห้องนอน ไม่มีหนู หรือสัตว์อื่น ทุกตัวเคยทำวัคซีนพิษสุนัขบ้า แต่ฉีดครั้งสุดท้ายเกิน 1 ปี (ตัวที่กัด ฉีดครั้งสุดท้าย เมื่อปี 15) สาเหตุที่โดนกัด เพราะ แมวตัวที่กัด ไม่ถูกกับแมวอีกตัว (ตัวผู้เหมือนกัน) เค้าเลยขู่กันอยู่ เรากลับเค้าจะกัดกัน ไปจับออก เลยโดนกัด ตอนนี้ แมวตัวที่กัดจับใส่กรงไว้ ดูภายนอก ก็ปกติดีค่ะ กินข้าว น้ำ ขนม ปกติ เรียกก็หันหาปกติ แบบนี้เราควรต้องฉีดเซรุ่มรึเปล่าคะ ถ้าไม่ฉีดจะอันตรายไหม เสี่ยงติดเชื้อไหม แล้วถ้าไปฉีดตอนนี้ ยังทันรึเปล่าคะ แผลก่อนหน้านี้ มีอาการบวมแดงลามมาที่แขน จับแล้วอุ่น ๆ และ คัน แต่เมื่อวันที่ 18 ไปรับวัคซีนเข็มที่ 2 และฉีดยาฆ่าเชื้อให้ วันนี้อาการบวมแดงลดลงค่ะ แต่ยังคันอยู่บ้าง
สวัสดีค่ะ หากเป็นแมวที่เลี้ยงเอง และเลี้ยงระบบปิด โอกาสที่แมวจะเป็นโรคพิษสุนัขบ้าก็ถือว่าน้อย นอกจากนี้ หากเหตุการณ์ผ่านมา 4-5 วันแล้ว แมวยังไม่ตาย ก็แสดงว่าแมวไม่ได้เป็นโรคพิษสุนัขบ้าค่ะ เนื่องจากหากแมวเป็นโรคพิษสุนัขบ้า ก็จะตายภายใน 4-5 วัน ซึ่งจะเร็วกว่าสุนัขค่ะดังนั้น ก็จะไม่ติดเชื้อพิษสุนัขบ้าค่ะ ดังนั้น จึงไม่มีความจำเป็นต้องฉีดเซรุ่ม (อิมมูโนโกลบูลิน) หลังจากนี้ แนะนำให้ฉีดวัคซีนป้องกันพิษสุนัขบ้าให้ครบ 3 เข็ม เพื่อให้ร่างกายมีภูมิคุ้มกันเกิดขึ้น และในอนาคต หากถูกสัตว์อื่นๆ กัดหรือข่วน ก็เพียงแค่ฉีดกระตุ้น 1-2 เข็มก็เพียงพอ ไม่ต้องเริ่มต้นฉีดใหม่แบบ 4 หรือ 5 เข็ม และไม่ต้องฉีดเซรุ่มด้วยค่ะสำหรับวัคซีนป้องกันบาดทะยัก หากในสมัยเด็ก ได้รับการฉีดวัคซีนครบตามกำหนดอายุ การฉีดในครั้งนี้ ก็จะถือเป็นการฉีดกระตุ้น ดังนั้นให้ฉีดเพียง 1 เข็มก็เพียงพอค่ะสำหรับบาดแผล หากเป็นแผลลึก ย่อมมีความเสี่ยงต่อการติดเชื้อแบคทีเรียต่างๆ ได้ง่าย จึงควรทานยาปฏิชีวนะฆ่าเชื้อที่มีฤทธิ์แรง และให้ทานยาอย่างต่อเนื่องทานจนกว่าจะหายค่ะ อีกทั้งควรไปล้างแผลทุกวัน เพื่อประเมินอาการ และจะได้มีการเปลี่ยนชนิดยา หากอาการไม่ดีขึ้นค่ะ